**Ramuri de durere Când între tine și tine din andreaua vremii scapă un ochi de humă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ramuri de durere

Autor:Rolea Nicolae

Somnoroasă noaptea vine peste ramuri de durere,

Pe când vântul suflă rece prin izvoare de tăceri,

Eu prin liniştea furtunii iau din slove mirt şi miere

Să-mi adăp bătrânul suflet sub umbrela de poveri.

N-am mimic cu nimeni astăzi, dar alerg prin poezie:

Puşti ştrengar fără de grijă, vesel țopăind pe drum.

Că ţi-s drag e o dilemă, dar ce dragă-mi eşti tu mie

Când ridici din al meu suflet ciuturi pline de parfum.

Mai privesc în jur oleacă şi-am văzut cum toţi confraţii

Au crescut în prozodie, au alt farmec, alt mister,

N-aş putea să sec oceane, n-aş putea să mut Carpaţii

Dar eu simt că port pe aripi cioburi vesele de cer.

Mă găseşti prin crizanteme. Ard, şi-n Nai-ul enigmatic

Versul meu poartă pecetea bisturiului pe cord,

Dar rămân la fel de rece ca vulcanul viu, sălbatec,

Sau fierbinte ca şi gheaţa din banchiza de la Nord.

Dar mi-e dragă viaţa, dragă, ca cireaşa timpurie

Ce se coace prin lumină la sfârşitul lunii Mai,

Că ţi-s drag e o dilemă, dar ce draga-mi eşti tu mie,

Muza mea cu ochii albaştrii şi cu braţele de Rai.

Azi mi-am aşezat destinul, chiar şi mugurii şi crinii

Doar la tine-n bătătură în altarul cifrei Doi.

În genunchi îţi cer, iubito, n-asculta ce zic străinii

Care vor să pună-n scenă o Golgota pentru Noi.

Muză veselă și tristă, eu nu vreau, în voia sorții,

Să mă lași în gerul aprig ca pe-un miel abia fătat.

Pot sorbi ca și Socrate voluptatea rece-a morții,

Dar nu vreau să mă sacrifici cât am sufletul curat!

\*\*\*

RĂSPUNS ÎN DO MAJOR DE LA DURERE GENEZICĂ

Când între tine și tine din andreaua vremii scapă un ochi de humă

Gerra Orivera

ca-ntr-un descântec din urzeala minții

păgână ies în dans de fluturi și-o mare în refluxuri citadine

în glezna dimineții îmi este pașaport mareele îmi curg din plete

când umbra ta mi se așază pelerină pe umerii mustind de stele rebele și ghidușe

în poala neodihnei varsă știri de ultimă oră despre revolta licuricilor

din piele și armistițiul semințelor

un soare blând îți cos de-o gaică efemeră

staminelor de lut polen de nemurire să le fecundeze cordul

un puls de zeu ridică glezna de pe ceruri

mult mai înalt să se respire omul și-n întrupări multiple divinul

să învețe în filigran să-și acordeze

dorul

cum să nu știm acasă doar acasă un singur ochi încape totul

tu simți fără vedere taina corolelor

sultană făr' de pereche aprind inima abisului și deschid haremul astrelor

orgii de alb e fiecare sunet vibrează corzi de ventricol la vioara vieții

când ne cântă partitura magul ce deține taina

tuturora unul vălurit în toate așază meticulos oglinzile

doar prăbușindu-se dominoul ființării trasează în sânge meridiane înălțării

fii liniștit tu milostivul care i-ai făcut pat lui iuda între

polii arterelor tale nu există greșeală când totul se plătește cinstit

o pupă îți va primi oasele pe care nici o răstignire

nu le-a murdărit

am o singură certitudine

n-am să sar de pe stâncă în tatuajul nimănuia

nu militez contra trotuarelor înțeleg urletul omului

prins între dale tu întinzi brațul poemului ca o scară pe strălucire

se urcă doar cu tălpile goale și din suflet curat

mierea se-adună în fagurul lumii și se bea în smerenii

de seară

în fața neantului drumuri dezlegate

închiderea-n coduri de mlaștină sau lavă este opțiunea fiecăruia

cum să-ți extrag dintre vertebre vulturul drag poet când tu despici și cerni fără odihnă

deşert şi frig prin amorţite şi străine chipuri

și templul tău surpă-n uitare armătura coastei iubirii în cine trăiești

când amnezic venele-ți fumegi

și candela arde în scrâșnet absența

ventuzele cărnii nu prind nici un os între tine și coloana de cer pe care

ne urci înflorit c-un surâs și-o orchestră de greieri

alte trupuri pot tropăi cu minuni pe aleile tale doar sub contract de prezență

unde te ești când te-ascunzi sub iluzii

iar eu atenă cu armura scrijelită-n insomnii acide și-o bufniță graseindu-mi

consoanele humei pe înțelesul furnicilor

pescuiesc găuri din șuvoiul vremii să fac năvodului un nod

înghit rebeliunile oarbe împăturesc alchimic colții dragonului în mușchi

de tandrețe sparg cifrul inspirului unic părintele tânjește să fulgere

cu vedere pleoapa destinului înainte de necesara scrumire

în răspântii mișună spaime trădări eroisme de paradă survol de inimii

între apocalipse de iarbă ne-am mai rămas doar nouă

ostatici benevoli

gordienelor din spovedanii

sosiile noastre celeste sparg crusta târziului clipei joacă poker

la cazinoul luminii

un înger poznaș ține miza

dumnezeu face cărțile cu mâinile tuturora